**Ministru kabineta rīkojuma projekta “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 21.0 versija - Tiesu medicīnas ekspertīzes un izpētes procesu optimizācija un attīstība)” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta izstrādes nepieciešamība** |
|  1. | Pamatojums | 1. Deklarācijas par Māra Kučinska vadītā Ministru kabineta iecerēto darbību 35 uzdevums “Nodrošināsim IKT publisko investīciju un e-pakalpojumu orientāciju uz jaunu produktu un pakalpojumu veidošanu un komercializāciju. Ieviesīsim e-pārvaldi publisko iestāžu darbā un pakalpojumu sniegšanā”, Rīcības plāna pasākums “Nodrošināsim Eiropas digitālā vienotā tirgus stratēģijas ieviešanu, attīstot digitālo pakalpojumu vidi un tās izmantošanu, Latvijas ekonomikas konkurētspējas celšanai, izveidosim uzlabotu valsts IKT pārvaldības sistēmu un elektroniskās pārvaldes koplietošanas platformas, nodrošināsim IKT procesu koordināciju, kā arī stiprināsim VARAM kapacitāti un funkcijas”, 5. darbības rezultāts “Nodrošināta IKT procesu koordinācija un pārvaldība, paaugstināta VARAM kapacitāte, nodrošinot 38 ERAF līdzfinansēto projektu iekļaušanos publiskās pārvaldes vienotajā arhitektūrā”.
2. Ministru kabineta 2015. gada 17. novembra noteikumu Nr. 653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” (turpmāk – īstenošanas noteikumi) 4. punkts un 13.2.apakšpunkts.
3. Ministru kabineta 2016.gada 10. februāra rīkojuma Nr.136 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā” 4.punkts.
 |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Ministru kabineta rīkojuma projektu tiek apstiprināts un iekļauts informācijas un komunikācijas tehnoloģiju (turpmāk – IKT) mērķarhitektūras 21.0 versijā projekta apraksts “Tiesu medicīnas ekspertīzes un izpētes procesu optimizācija un attīstība” (turpmāk – projekts), kas tika izvērtēts atbilstoši Vides aizsardzības un reģionālās attīstības ministrijas (turpmāk – VARAM) izstrādātajai un apstiprinātajai metodikai par projektu iekļaušanu IKT mērķarhitektūrā. VARAM ir atbalstījis projekta iekļaušanu IKT mērķarhitektūras kārtējā versijā. Projekts veicina darbības programmas “Izaugsme un nodarbinātība” specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākumam “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” (turpmāk – SAM pasākums) izvirzīto rādītāju sasniegšanu pilnveidojot 3 darbības procesus un izveidojot Tiesu medicīnas ekspertīzes informācijas sistēmu.**Projekta virsmērķis:**Nodrošināt efektīvu tiesu medicīnas ekspertīzes un izpētes procesu ar elektronisku ekspertīžu un izpētes informācijas sistēmas atbalstu, tā pārejot no papīra formāta dokumentu aprites un klātienes vizītēm uz elektronisku dokumentu saņemšanas, apstrādes un glabāšanas formu, nodrošinot datu automatizētu nodošanu procesā iesaistītajām pusēm un procesā radīto datu nodošanu atkalizmantošanai.**Projekta mērķi**:1. Nodrošināt tiesu medicīniskās ekspertīzes un izpētes procesa datu un rezultātu izsekojamību elektroniskā formā – atteikties no papīra reģistrācijas žurnāliem un uzturēt datus strukturētā formā.
2. Nodrošināt elektronisku procesa gala rezultāta nodošanu adresātam, izmantojot oficiālo elektronisko adresi vai starpsistēmu saskarnes, veicinot efektīvāku starpnozaru procesu.
3. Nodrošināt procesā radīto datu kopu sagatavošanu atkalizmantošanai.

**Esošajā situācijā identificētās problēmas:** Valsts tiesu medicīnas ekspertīzes centrs (turpmāk - VTMEC) ir veselības ministra pakļautībā esoša tiešās pārvaldes iestāde, kuras  darbības mērķis ir tiesu medicīnisko un bioloģisko ekspertīžu un izpētes nodrošināšana, ārstniecības iestāžu nodrošināšana ar audu transplantātiem, zinātniskās pētniecības veikšana un pēcdiploma izglītības organizēšana tiesu medicīnas jomā.Atbilstoši Tiesu ekspertu likuma 14.panta otrās daļas 1.punktam, tiesu ekspertam ir pienākums veikt ekspertīzi pilnā apjomā, sniedzot zinātniski pamatotu un objektīvu tiesu eksperta atzinumu, un saglabāt visus ar izpēti saistītos pierakstus un citus materiālus, kas nodrošina veikto darbību izsekojamību un uz kā pamata ir sagatavoti eksperta secinājumi. Esošie VTMEC procesi ir pieskaņoti papīra dokumentu apritei, kas pašreiz ir kriminālprocesā, civilprocesā un administratīvajā procesā. Neveicot procesu optimizāciju un nepārejot uz elektroniskiem dokumentiem, VTMEC kā viena no 5 tiesu ekspertīžu iestādēm nevarēs iekļauties kopējos e-lietas risinājumos.Projekta ietvaros ir izdalīti 3 pilnveidojamie darbības procesi:1. Tiesu medicīniskās ekspertīzes un izpētes process.
2. Nāves cēloņu datu nodošana procesā iesaistītajām pusēm.
3. Ārstniecības iestāžu nodrošināšana ar audu transplantātiem (turpmāk – Audu bankas process).

Visi minēti procesi ir vērsti uz iestāžu sadarbību – gan veselības nozares iekšienē, gan – starpnozaru (kriminālprocesa, civilprocesa un administratīvā procesa ietvaros).**Problēmas:**1. Neefektīvs, uz papīra dokumentu apriti balstīts tiesu medicīniskās ekspertīzes process un ar to saistītie iestādes procesi.
2. Starpnozaru sadarbība iespējama tikai papīra dokumentu aprites formā.
3. Datu vairākkārtēja ievadīšana procesa dokumentos.
4. Datu manuāla apstrāde un nav iespējama datu atkalizmantošana.

**Mērķu sasniegšanas pasākumi:**1. Procesu elektronizācija: Tiesu medicīnas ekspertīzes informācijas sistēmas izstrāde, kas nodrošinās elektronisku atbalstu medicīniskās ekspertīzes procesam un ar to saistītajiem procesiem (t.sk., audu bankas process):
	1. uzturot centralizētu un pieejamu informāciju par procesa ierosināšanu, veiktajām ekspertīzes un izpētes darbībām, secinājumiem un atzinumiem. Nodrošināta elektroniska eksperta atzinuma nodošana adresātam, izmantojot dokumentu integrācijas vides funkcionalitāti vai starpsistēmu saskarni.
	2. nodrošinot vienreiz iegūtu datu pārmantojamību.
2. Tiks nodrošināta elektroniski sagatavota medicīniskā apliecība par nāves cēloni un tās nodošana veselības nozares centralizētajam risinājumam – Nacionālā veselības dienesta Vienotā veselības nozares elektroniskās informācijas sistēmai (turpmāk – VVIS).
3. Fiziskas personu datu komplekts tiks izgūts no primārā datu avota (Pilsonības un migrācijas lietu pārvaldes Iedzīvotāju reģistra) un tiks izmantoti visos ekspertīzes un saistītajos procesos.
4. Izmantojot datu izplatīšanas tīklu tiks izgūti klasifikatori no VVIS: Ārstniecības iestāžu klasifikators, ārstniecības personu klasifikators, SSK-10 klasifikators.
5. Tiks nodrošināta atskaišu automātiska ģenerēšana, tiks nodrošinātas atkalizmantojamo datu kopas.
6. Tiks nodrošināta lietotāju apmācība (t.sk., izstrādāta lietotāju rokasgrāmata, veikta sistēmas satura administratoru apmācība).
7. Tiks iniciēti grozījumi normatīvajos aktos un izstrādāts normatīvais akts par Tiesu medicīnas ekspertīzes informācijas sistēmu.
8. Tiks veikti sabiedrības informēšanas un izglītošanas pasākumi projekta „Publiskās pārvaldes informācijas un komunikācijas tehnoloģiju arhitektūras pārvaldības sistēma" un “Pakalpojumu sniegšanas un pārvaldības platforma” ietvaros.
 |
|  3. | Projekta izstrādē iesaistītās institūcijas | VTMEC  |
|  4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts pārvalde, jo īpaši, tiesībsargājošās iestādes, iedzīvotāji, komersanti.Netiešā veidā var tikt ietekmēta jebkura sabiedrības mērķgrupa. |
| 2. | Tiesiskā regulējuma ietekme uz tautsaimniecību un administratīvo slogu | Projektā paredzētās aktivitātes ir tiesu medicīniskās ekspertīzes un saistīto procesu efektivitātes paaugstināšanu, tādejādi uzlabojot VTMEC sniegto pakalpojumu kvalitāti un pieejamību.  |
| 3. | Administratīvo izmaksu monetārais novērtējums | Projekts šo jomu neskar |
| 4. | Cita informācija | Nav  |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| **Rādītāji** | **2017** | Turpmākie trīs gadi (*euro*) |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā salīdzinot ar valsts budžetu 2017.gadam | izmaiņas salīdzinot ar 2017.gadu | izmaiņas salīdzinot 2017. gadu | izmaiņas salīdzinot ar 2017. gadu |
| **1** | **2** | **3** | **4** | **5** | **6** |
| 1. Budžeta ieņēmumi: | 0 | 14 518 | 95 177 | 145 305 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 14 518 | 95 177 | 145 305 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 17 080 | 111 973 | 170 947 | 44 414 |
| 2.1. valsts pamatbudžets | 0 | 17 080 | 111 973 | 170 947 | 44 414 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets  | 0 | 0 | 0 | 0 | 0 |
| 3. Finansiālā ietekme: | 0 | -2562 | -16 796 | -25 642 | -44 414 |
| 3.1. valsts pamatbudžets | 0 | -2562 | -16 796 | -25 642 | -44 414 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets  | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | **x** | 0 | 0 | 0 | +29 414 |
| 5. Precizēta finansiālā ietekme: | **x** | -2562 | -16 796 | -25 642 | -15 000 |
| 5.1. valsts pamatbudžets | -2562 | -16 796 | -25 642 | -15 000 |
| 5.2. speciālais budžets | 0 | 0 | 0 | 0 |
| 5.3. pašvaldību budžets  | 0 | 0 | 0 | 0 |
| 6. Detalizēts ieņēmumu un izdevumu aprēķins: |
| 6.1. Detalizēts ieņēmumu aprēķins | Projekts tiks līdzfinansēts no Eiropas reģionālās attīstības fonda (turpmāk - ERAF) līdzekļiem un tā kopējais finansējuma apjoms (kopējās attiecināmās izmaksas) ir 300 000 *euro*, tai skaitā, ERAF finansējums 255 000 *euro* un valsts budžeta finansējums 45 000 *euro*. |
| 6.2. Detalizēts izdevumu aprēķins | Plānotie izdevumi: 2017.gadā – 17 080 *euro*, 2018.gadā – 111 973 *euro*, 2019.gadā – 170 947 *euro*.Lai nodrošinātu ilgtspējīgu projekta ietvaros sagatavoto risinājumu darbību pēc projekta termiņa beigām, sākot ar 2020. gadu, ir plānojamas IKT risinājumu uzturēšanas izmaksas. Kopējās plānotās uzturēšanas (turpmākās sistēmas darbināšanas) izmaksas 2020.gadā ir 44 414 *euro* gadā un sākot ar 2021.gadu – 53 297 *euro* gadā.Sistēmu uzturēšanas izmaksās ietilpst: 1. programmatūras licences, atjauninājumi, sistēmas drošības un veiktspējas pārbaudes un drošības labojumi, programmatūras papildinājumi: 2020.gadā 15 000 *euro* gadā un sākot ar 2021.gadu –18 000 *euro* gadā
2. tehniskais un lietotāju atbalsts personāls: 2020.gadā 29414 *euro* gadā un sākot ar 2021.gadu – 35 297 *euro* gadā.

Tehniskais un lietotāju atbalsta personāls ir 2 amata vietas:IT vadītājs, 19.6.saimes III līmenis, 10.algu grupa;IT administrators 19.5 saimes IIA līmenis, 8.algu grupa.Tehniskais un lietotāju atbalsta personāls tiks nodrošināts VTMEC esošā pamatbudžeta līdzekļu ietvaros, bet programmatūras licenču, atjauninājumu, sistēmas drošības un veiktspējas pārbaužu un drošības labojumu, programmatūras papildinājumu nodrošināšanai ir nepieciešams papildus finansējums: 2020.gadā 15 000 *euro* gadā un sākot ar 2021.gadu –18 000 *euro* gadā.Pēc projekta pabeigšanas detalizēti aprēķini papildu nepieciešamajam finansējumam sistēmas uzturēšanai tiks iekļauti papildu finansējuma pieprasījumā, kas tiks virzīts normatīvajos aktos noteiktajā kārtībā.Finanšu un sociālekonomiskās analīzes ietvaros iegūtā ieguvumu un izmaksu attiecība ir 13.17%, kas norāda, ka projekta laikā radītie ieguvumi pārsniedz izmaksas un liecina, ka projekts ir ar augstu pievienoto vērtību.Projekta sociālekonomiskie ieguvumi:1. Ieguvums no procesa virzītāja (tiesībsargājošo iestāžu) klātienes vizīšu samazinājuma – ieguvuma ekvivalents naudas izteiksmē 141 370 *euro* gadā;
2. Ieguvums no automātiskas (bez manuāla pieprasījuma/apstrādes) fizisko personu datu iegūšanas - ieguvuma ekvivalents naudas izteiksmē 71 661 *euro* gadā;
3. Ieguvums no medicīniskās ekspertīzes un izpētes procesa izsekojamības bez papīra žurnāliem un metadatu atkārtotas manuālas ievadīšanas medicīniskās ekspertīzes dokumentos - ieguvuma ekvivalents naudas izteiksmē 71 661 *euro* gadā;
4. Ieguvums no medicīnisko ekspertīžu veikšanas laika samazinājuma - ieguvuma ekvivalents naudas izteiksmē 399 000 *euro* gadā.
 |
| 7. Cita informācija | Projekta īstenošanai nepieciešamos valsts budžeta līdzekļus pēc projekta apstiprināšanas VTMEC normatīvajos aktos noteiktajā kārtībā pieprasīs no 74.resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.Lai nodrošinātu ilgtspējīgu projekta rezultātā izstrādāto IKT risinājumu darbību, pēc projekta noslēgšanās, jautājums par papildu valsts budžeta līdzekļu piešķiršanu 2020.gadam un turpmākajiem gadiem sistēmas uzturēšanai tiks virzīts normatīvajos aktos noteiktajā kārtībā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | VTMEC, Nacionālais veselības dienests, Pilsonības un migrācijas lietu pārvalde, Valsts zemes dienests, Iekšlietu ministrijas Informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru | Projekts šo jomu neskar. |
| 3. | Cita informācija | Nav |

Vides aizsardzības un

reģionālās attīstības ministrs K.Gerhards

Vīza: valsts sekretārs R.Muciņš

Kalniņa,67026576

lelda.kalnina@varam.gov.lv

Kalvāne, 67536138

Lilita.Kalvane@vtmec.gov.lv